มันนี่ทูเดย์
ธปท.เตรียมออกพันธบัตร 2.95 แสนล้าน
29 ก.ย. 2558

ธปท.เตรียมออกพันธบัตร 2.95 แสนล้าน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตรธนาคารแห่งประเทศไทย ประจำเดือน ต.ค. 2558 รวม 2.95 แสนล้านบาท เพื่อดูแลสภาพคล่องให้อยู่ในระดับที่เหมาะสมกับระดับอัตราดอกเบี้ยนโยบายในปัจจุบันที่ 1.5% โดยจะเริ่มเปิดประมูลตั้งแต่วันที่ 6 ต.ค.นี้ ด้วยพันธบัตร รุ่น 40/91/58 วงเงิน 3.5 หมื่นล้านบาท ประเภทอายุคงเหลือ 91 วัน และพันธบัตร รุ่น 40/182/58 วงเงิน 2 หมื่นล้านบาท ประเภทอายุคงเหลือ 182 วัน 
กรุงศรีชี้บริการสาขาดันธุรกิจโต
นายพงษ์อนันต์ ธณัติไตร ประธานคณะเจ้าหน้าที่ด้านเครือข่ายการขาย ธนาคารกรุงศรีอยุธยา เปิดเผยว่า หลังจากประกาศแผนธุรกิจ 3 ปี (2558-2560) โดยใช้เครือข่ายสาขาของธนาคารเป็นแรงขับเคลื่อนในการรุกธุรกิจ ปรากฏว่า 7 เดือนที่ผ่านมา ธุรกิจธนาคารเติบโตมากกว่าอุตสาหกรรม โดยยอดเงินฝากเติบโต 5% ยอดสินเชื่อใหม่เพื่อที่อยู่อาศัยเติบโต 5% ยอดขายกองทุนรวมเติบโต 28% จากช่วงเดียวกันของปีก่อน ขณะที่เบี้ยประกันชีวิตรับรายใหม่ที่ขายผ่านสาขาของธนาคารครึ่งปีแรกเติบโต 22% สูงกว่าตลาดที่ติดลบ 19% 
ทั้งนี้ ธนาคารได้นำระบบการปฏิบัติงานและเทคโนโลยีใหม่ๆ มาใช้เพื่อลดระยะเวลาในการพิจารณาสินเชื่อ เช่น ระบบ “OneScan” สำหรับผลิตภัณฑ์สินเชื่อเพื่อที่อยู่อาศัย ซึ่งช่วยลดขั้นตอนในการทำงานสาขา